Predkladacia správa

Informácia o príprave, výstavbe a financovaní nadradenej cestnej dopravnej infraštruktúry (ďalej len „informácia“) sa predkladá na rokovanie vlády SR ako iniciatívny materiál. Podnetom sú úlohy, ktoré vyplývajú splnomocnencovi vlády SR pre urýchlenie postupu výstavby nadradenej cestnej dopravnej infraštruktúry na Slovensku zo štatútu, prijatého na rokovaní vlády SR 5. septembra 2007.

Informácia nadväzuje na Správu o plnení Programu prípravy a výstavby diaľnic a rýchlostných ciest na roky 2007 – 2010 schválenú na rokovaní vlády SR 3. decembra 2008, sumarizuje plnenie úloh vyplývajúcich z uznesení prijatých na rokovaní vlády SR súvisiacich s urýchlením postupu prípravy, výstavby a financovaním nadradenej cestnej dopravnej infraštruktúry na Slovensku a oboznamuje s vývojom prípravy, výstavby a s tým súvisiacim financovaním diaľnic a rýchlostných ciest. Informácia vznikla na základe správ, ktoré poskytujú zástupcovia rezortov združení v Medzirezortnej komisii pre urýchlenie postupu výstavby nadradenej cestnej dopravnej infraštruktúry na Slovensku a tiež na základe pravidelných kontrol postupu prác na miestach výstavby diaľnic a rýchlostných ciest. 
V informácii sú údaje o realizácii začiatkov výstavby a odovzdávaní diaľnic a rýchlostných ciest do užívania v roku 2008 a 2009 (k 20. júnu 2009), o plnení úloh prijatých k otázkam financovania stavieb a čerpaní finančných prostriedkov z fondov Európskej únie, o príprave diaľnic a rýchlostných ciest a opatreniach prijatých na urýchlenie postupu prípravy a tiež o postupe realizácie projektov verejno-súkromného partnerstva.

Materiál má informatívny charakter, z uvedeného dôvodu nebol predložený na medzirezortné pripomienkové konanie. Informácia bola prerokovaná na zasadnutí Medzirezortnej komisie pre urýchlenie postupu výstavby nadradenej cestnej dopravnej infraštruktúry na Slovensku 25. júna 2009.